open-index/open-wikipedia-markdown huggingface dataset:
Davíð Örn Halldórsson

**Davíð Örn Halldórsson** (f. 1976) er íslenskur myndlistamaður og útskrifaðist frá myndlistardeild Listaháskóla Íslands árið 2002. 

Davíð Örn vinnur mikið með sterka liti og litasamsetningar og hefur unnið bæði málverk og rýmisverk sem minna á graffítíverk. Hann blandar saman ýmsum formum og efnum eins og skipalakki, spreyjar með úðabrúsalakki og teiknar með tússi á tréplötur, pappa eða beint á veggi.

## Helstu sýningar
* *Grasrót* í Nýlistasafninu 2005
* *Sjáðu alla grænu flokkana* í Banananas Gallerí árið 2005
* *Pakkhús Postulanna*  í listasafni Reykjavíkur árið 2006
* *QuadroPop* í Safni árið 2007
* *Nói át - No Way Out* í Nýlistasafninu í Reykjavík 2007
* *Absalút gamall kastale* í Gallerí Ágúst í Reykjavík árið 2008
* *Væmin natúr og dreki* í 101 Projects árið 2009
* *Rím/Rhyme* í Ásmundasafni árið 2009
* *Rím/Rhyme* í Listasafninu á Akureyri árið 2010
* *Ljóslitlífun* í Listasafni Reykjavíkur 2010
* *Hvar er klukkan?* í Hafnarborg í Hafnarfirði
* *The Saga Spirit Alive* í Trygve Lie Gallery í New York
* *Hérna* í Hangart-7 í Salzburg

## Önnur verk og viðurkenningar
Árið 2009 gaf forlagið Ókeibæ(!)kur út bókina *ofhlæði* með verkum Davíðs í ritstjórn Hugleiks Dagssonar. 2014 hlaut hann svo stóran Carnegiestyrk frá dómnefnd Carnegieverðlaunanna. 

## Tilvísanir


## Heimildir
* Um Davíð Örn Halldórsson á vef Gallerí Ágúst 
* Um Davíð Örn Halldórsson á vef á vef Listasafns Árnesinga
Gunnar Örn Gunnarsson

**Gunnar Örn Gunnarsson** (2. desember 1946 - 28. mars 2008) var íslenskur myndlistarmaður. Verk hans eru nú á söfnum á Íslandi en einnig í Guggenheim safninu í New York, Sezon Museum í Tókýó, Moderna museet og National Museum í Stokkhólmi. Hann varð einn af þekktastu málurum Íslendinga.

## Æviágrip
Gunnar Örn fæddist í Reykjavík og voru foreldrar hans Guðríður M. Pét­urs­dótt­ir (1923-1994) hús­móðir og Gunn­ar Óskars­son (1927-1981) mót­töku­stjóri. Gunnar Örn lauk prófi hjá Gagnfræðiskóla Keflavíkur 1962 og stundaði sellónám í Kaupmannahöfn 1963. Hann vann ýmis störf til sjós og lands frá 1964 og var m.a. húsamálari í Kaupmannahöfn frá 1973-1975. Hann var ljósmyndari um tíma hjá *[[Dagblaðið Vísir|Dagblaðinu Vísi]]* 1981. Frá 1964 lagði hann stund á myndlist.

Gunnar Örn giftist Þórdísí Ingólfsdóttur 12. október 1978 og áttu þau tvær dætur saman en Gunnar Örn átti fyrir fjögur börn.

Hann stofnaði og rak til dauðadags ásamt Þórdísi eiginkonu sinni alþjóðlegt gallerí, Gallerí Kamb, að heimili sínu á í Holtum, Rangárþingi ytra og stóð þar fyrir fjölda sýninga íslenskra og erlendra listamanna. 

Margir uppgötvuðu Gunnar Örn sem málara á sýningum í Norræna húsinu í byrjun áttunda áratugarins. Kviðristumyndir og líkamsslitur voru eins og sprengjur, þótt stöðugt yrðu breytingar í list Gunnar eru margir sem þekkja myndir hans úr fjarska, svo sérstakt er handbragðið og höfundareinkennin hans eru sterk. 

## Sýningar
Gunnar hélt margar einkasýningar en fyrsta einkasýning hans á Íslandi var árið 1970. Hann hélt til dæmis sex einkasýningar í Kaupmannahöfn, tvær í New York og eina í Feneyjum en þar var hann fulltrúi Íslands á Feneyjatvíæringnum árið 1988. Seinustu einkasýningu sína hélt hann í Gallerí Kambi í maí 2007 í tilefni af sextugsafmæli sínu. Hann tók líka þátt í mörgum samsýningum á Íslandi, Norðurlöndunum, í London, París, Moskvu, New York, Chicago og Tókýo.

## Heimildir
* http://www.mbl.is/frettir/innlent/2008/03/31/gunnar_orn_gunnarsson_listmalari_latinn/ 
* http://www.umm.is/UMMIS/Listamenn/Listamadur/22  
* http://sigurdurarni.annall.is/2008-04-11/lifa-vel-og-deyja-vel-%E2%80%93-gunnar-orn-minning/ 

## Tenglar
* Hérna er hægt að skoða sum verk hans, http://www.umm.is/UMMIS/Listamenn/Listamadur/22 

## Tilvísanir
Kristín Guðrún Gunnlaugsdóttir

**Kristín Guðrún Gunnlaugsdóttir** (fædd 15. apríl 1963 á Akureyri) er íslenskur myndlistarmaður.

Kristín nam í Myndlista- og handíðaskólanum. Eftir námið fór hún í nunnuklaustur á Ítalíu þar sem hún dvaldi á árunum 1987 – 1988. Í klaustrinu lærði Kristín margt um íkonalist og hélt eina íkonasýningu árið 1994.

Eftir þá dvöl lá leiðin í *Akademíu hinnar fögru lista* í Flórens þar sem hún lagði meðal annars stund á grafík, ferskumálun og einnig lagningu blaðgulls sem hún hefur mikið notað. Kristín dvaldi á Ítalíu í átta ár og kynntist hún þar fyrrum sambýlismanni sínum og barnsföður. Þau fluttu til Íslands 1995 og eignuðust tvö börn.

Upp úr bankahruninu 2008 fór Kristín því að sauma úr afgangsull. Hún sýndi slík verk árið 2010 í sal Íslenskrar Grafíkur og seinna sama ár hélt hún sýningu, *Gullin mín* í Studio Stafn. Blaðgullin voru áberandi í þeim verkum en blaðgullin voru einnig áberandi á einni af eldri sýningum Kristínar sem haldin var á Kjarvalsstöðum 1995. 

Verk hennar einkenndust aðallega af stórum málverkum á striga, eggtemperur á tré, íkonar og teikningar áður en hún hóf að vinna með striga, ull og band. Mörg verka hennar eru í eigu opinberra safna, kirkna og fyrirtækja. Kristín hefur verið valin bæjarlistamaður Akureyrar og einnig bæjarlistamaður Seltjarnarness 2008.

## Dæmi um verk
* Einstæð móðir, 2010
* Kaldbakur, 2001 
* Vinir, 1995
* Maí, 2007 

## Heimildir
* http://www.seltjarnarnes.is/thjonusta/menning/menning/baejarlistamadur/nr/4107 
* http://umm.is/UMMIS/Listamenn/Listamadur/183 
* http://kristing.is/
* http://listasafn.reykjanesbaer.is/default.aspx?cat_id=55
* *Kristín Gunnlaugsdóttir: Undir rós*. 2011. Ritstjóri: Páll Valsson. Eyja útgáfufélag, Reykjavík.

## Tenglar
*   tengill með sýningarskrám (hægt að finna það til vinstri undir ferilskrá).
* Viðtal við Kristínu sem birtist 6. maí 2011, um bókina *Undir Rós*.
* http://www.listasafn.akureyri.is/syningar/2011/kristin-gunnlaugs-inni-ros/myndir-af-syningunni/ myndir frá yfirlitssýningu á verkum Kristínar sem var haldin á Listasafninu á Akureyri árið 2011.
Þorsteinn Helgason

**Þorsteinn Helgason** (fæddur 15. ágúst 1958 í Reykjavík) er íslenskur myndlistarmaður. Þorsteinn er menntaður arkitekt frá arkitektaskólanum í Kaupmannahöfn og er meðeigandi á arkitektastofunni Ask arkitektar. Einnig nam hann myndlist í Myndlistaskólanum í Reykjavík og í Myndlistar- og handíðaskóla Íslands.

## Æviágrip
Þorsteinn hélt sínar fyrstu sýningar í Gallerí Borg í Reykjavík árið 1998 og hefur síðan sýnt jafnt og þétt á samsýningum og einkasýningum. Auk sýninga hér heima hafa verk hans verið sýnd í Lundúnum, Stokkhólmi og í New York. Málverk eftir Þorstein var eitt fimm íslenskra myndverka sem send voru í Winsor & Newton Millennium Painting Competition eftir forkeppni hérlendis og komst þar í úrslit. Verkið var á sýningu fyrirtækisins í Lundúnum og Stokkhólmi og var síðan sýnt í New York.

Þorsteinn Helgason málar abstrakt málverk og það sem einkennir mörg þeirra eru fletir sem oftast eru í grunnlitunum, um er að ræða olíuverk á striga. Málverkin eru runnin af franska skólanum sem kom upp í París um 1950 og er stundum kenndur við tachisme eða art informel.

## Tilvísanir
Sara Riel

**Sara Riel** (f. 19. maí 1980) er íslensk myndlistarkona úr Reykjavík, Hún gekk í Listaháskóla Íslands og árið 2001 gekk hún Weißensee listaháskólanum í Berlín og útskrifaðist þaðan 2006. Sara hefur unnið að fjölbreyttum verkum í gegnum árin en hún er líklegast þekktust fyrir strætislist/graffiti verk sín.
 
Hægt er að tengja stíl Söru við grafíska hönnun, myndskreytingar, teiknimyndir og hefðbundna graffiti list en hún vinnur með ýmsa miðla svosem vidjó, málverk, ljósmyndun og teikningu. Sara segist sjálf dansa á ósýnilegri línu á milli myndlistar og hönnun.

Sara er í félagi í alþjóðlegu graffitilistagengi sem nefnist Big Geezers og í Myndhögvara félagi Reykjavíkur. Sara hefur tekið þátt í ótal samsýningum og þó nokkrum einkasýninngum víðsvegar um heiminn Evrópu, Kína, Japan, Canada, Íran, Bandaríkjunum og hérlendis hefur hún haldið sýningar í Listasafni Akureyrar, Kling Bang, Listasafni Árnesinga, Safnasafninu og Listasafni Reykjavíkur. 

Sara Riel hefur hlotið nokkrar viðurkenningar meðal annars Guðmunduverðlaunin, heiðursverðlaun Baileys og Listastyrk Svavars Guðnasonar og Ástu Eiriksdóttur.

Vegglistaverk Söru hafa fengið góðar viðtökur og nú vinnur hún að röð vegglistaverka sem hvert á að tákna eitt af sex ríkidæmum náttúrunnar. Á sýningunni Slangur á Listasafni Árnesinga eru ljósmyndir af verkum sem Sara gerði árið 2006 en verkin eru hús víðsvegar um landið þar sem Sara hefur graffað slanguryrði og prufar með liti og letur. 

Markmiðið hennar er að endurspegla, endursegja og endurraða þáttum úr nátturunni og sögusögnum. Útkomuna úr rannsóknum sínum færir hún í stílinn. Stíllinn á  uppruna sinn í grafískri hönnun, teiknimyndum/myndskreytingum og strætislist/graffiti. Hún reynir að dansa á ósýnilegri línu á milli myndlistar og hönnunar.

## Heimildir


## Tenglar
* http://endemi.is/sara-riel/ 
* http://www.sarariel.com/information.html 
* http://www.visir.is/vegglistaverk-afhjupad-a-seljavegi/article/2012120928888
* http://www.visir.is/klarar-konur-fa-heidursvedlaun/article/2012121119264
222

Árið **222** (**CCXXII** í rómverskum tölum)

## Atburðir

* 11. mars - Keisarinn Elagabalus var myrtur ásamt móður sinni Juliu Soaemias af pretóríska verðinum. Lík þeirra voru dregin um götur Rómar og síðan kastað í ána Tíber. Alexander Severus var hylltur sem keisari.
* Júlí - Konungsríkið Sun Wu var stofnað í Kína þegar Sun Quan vann sigur á Liu Bei, keisara Shu Han, í orrustunni um Xiaoting.
* 14. október - Kallixtus 1. páfi var drepinn af æstum múg í Trastevere-hverfinu í Róm. Úrbanus 1. tók við páfadómi. 
* Silfurinnihald rómverska denarsins var minnkað úr 43% í 35%. 

## Fædd
* Du Yu, herforingi Jin-veldisins.

## Dáin
* 11. mars - Elagabalus Rómarkeisari (f. 203).
* 11. mars - Julia Soaemias, móðir Elagabalusar.
* Valerius Comazon Eutychianus, rómverskur herforingi. 
* Hierocles, ástmaður Elagabalusar.
* 14. október - Kallixtus 1. páfi.
* Bardaisan, sýrlenskur heimspekingur (f. 154).
* Taurinus, rómverskur uppreisnarmaður.
* Ma Chao, herforingi í þjónustu Liu Bei.
* Zhang Liao, herforingi í þjónustu Cao Wei (f. 169).
Djassrapp

**Djassrapp** er ákveðin tegund rapp-stefnunar sem er undir áhrifum djass tónlistar. Tónlistarstefnan á rætur sínar að tekja til seinni hluta 9. áratugarins og til upphafs 10. áratugarins. Textarnir höfða aðallega til pólitískra viðhorfa og bjartsýni samfélagsins. Tónlistin í djassrappi er aðalega fólgin í reglulegum töktum úr rapptónlist en bætt er við hljóðum úr djass tónlist, til dæmis trompet hljómur, tvöföld bassalína og svo framvegis. Þessir hljómar eru aðalega hljómar úr gömlum og oftast vel þekktu djasslögum. Ungir djass rapparar leituðu í marga klukkutíma af gömlum djassplötum í plötubúðum sem þeir gætu notað til þess að búa til hinn fullkomna taktfasta djass takt. Rímurnar í textunum eru eins og í hefðbundnu rappi og er flæðið mjög svipað. Það sem einkennir textana í djassrappi eru eins og áður sagði pólitísk viðhorf og bjartsýni en einnig er mikið um samtöl rappara hvorn við annan þar sem léttur húmor er meðal annars notaður.

## Áhrifavaldar
Þrátt fyrir að djassrapp varð ekki að sér tónlistarstefnu fyrr en á 9. áratugnum má sjá ýmis dæmi um djassrapp tónlist í gegnum 20. öldina. Louis Armstrong, víðsfrægur djasstónlistarmaður, gaf út lagið „Heebie Jeebies“ sem oft er talið flokkast undir rapptónlist en hafði undirspil úr djasstónlist. Einnig má rekja áhrifin til 8. áratugarins en The Last Poets, Gil Scott-Heron og The Watts Prophets gáfu þá út lög þar sem textarnir voru taktföst ljóð og djasstónar hljómuðu undir. Þrátt fyrir þessi dæmi úr sögunni, varð djass rapp ekki að sér tónlistarstefnu fyrr en seint á 9. áratugnum.

## Upphaf
Það sem markaði upphaf stefnunar var djasshljómsveitin Cargo, með Mike Carr í fararbroddi. En árið 1985 gáfu þeir út lagið Jazz Rap, og var það lag á samnefndri plötu þeirra. Djass rapp fór svo að verða vinsælla árið 1988 þegar rapparinn Gang Starr gaf út sitt fyrsta lag „Words I Manifest“, þar sem hann tók undirspil úr lagi Dizzy Gillespie, „Night in Tunisia“, frá árinu 1952 og bjó til taktfastann djass takt. Sama ár gaf Stetsasonic út lagið „Talkin’ All That Jazz“ en hann tók undirspil úr lagi Lonnie Liston Smith og gerði það sama og Gang Starr hafði gert.

## Tilvísanir


## Heimildir
* https://www.allmusic.com/style/jazz-rap-ma0000012180
Helliseyjarslysið

**Helliseyjarslysið** var sjóslys sem varð árið 1984. Vélbáturinn Hellisey VE 503 fórst að kvöldi sunnudagsins 11. mars 1984 um kl. 23.00. Með Hellisey VE fórust: Hjörtur R. Jónsson skipstjóri, 25 ára, Pétur Sigurðsson, 1. vélstjóri, 21 árs, Engilbert Eiðsson, 2. vélstjóri, 19 ára, og Valur Smári Geirsson matsveinn, 26 ára. Guðlaugur Friðþórsson stýrimaður, sem var 22 ára gamall, komst einn lífs af.

Guðlaugur Friðþórsson synti 5-6 km í svartamyrkri og köldum sjó til lands, eftir að Hellisey VE 503 fórst. Hann náði landi á austanverðri Heimaey og braust um úfið hraun til byggða. Fjórir skipsfélagar Guðlaugs fórust.

## Guðlaugssund
Ár hvert mætir fjöldi fólks í Íþróttamiðstöðina í Vestmannaeyjum til að synda þessa vegalend, samanlagt í hóp eða í heilu lagi sem einstaklingar. Hefur slíkt sund verið haldið hvert ár frá árinu 1985 fyrir tilstuðlan Friðriks Ásmundssonar, fyrrverandi skólastjóra Stýrimannaskólans í Vestmannaeyjum. Hann hefur haldið utan um móthaldið allar götur síðan.

Meðal þeirra sem hafa þreytt sundið eru; Ólympíumeistarinn Jón Margeir Sverrisson

## Minnisvarði
Milli Páskahella og Helgafells, í nánd við þann stað er Guðlaugur skreið á land, er minnisvarði um slysið. Minnisvarðinn er táknrænn að því leyti að Guðlaugur braut ís á baðkeri og fékk sér þar sopa af vatni.

## Djúpið
Árið 2012 kom út kvikmynd úr smiðju Baltasar Kormáks sem bar nafnið Djúpið og byggir að hluta til á atburðinum.

## Tilvísanir
Pantanal

**Pantanal** er eitt stærsta votlendissvæði jarðar. Það er í hitabeltinu og er að mestu innan brasilíska héraðsins Mato Grosso do Sul en að hluta í héraðinu Mato Grosso og nær inn í löndin Bólivíu og Paragvæ. Það nær yfir 195.000 km². Á svæðinu eru mörg mismunandi vistkerfi. Á regntímabilinu er um 80 % af svæðinu undir vatni og með vatninu og ám sem falla á svæðið berast næringarefni. Nafn svæðisins Pantanal er dregið af portúgalska orðinu *pântano* sem þýðir votlendi, mýrar eða fenjasvæði. Hálendi Brasilíu er til aðgreiningar nefnt *planalto* sem þýðir háslétta. Pantanal er á heimsminjaskrá UNESCO vegna sérstæðrar náttúru þar og hluti af svæðinu er friðaður.
Votlendi

**Votlendi** er landsvæði sem er annaðhvort alltaf eða árstíðabundið svo mettað af vatni að það verður að sérstöku vistkerfi. Votlendi er staður sem er með eitthvað blautt. T.d. skurðir, mýrar, pollar, lækir og fl. Fuglar sem eru við votlendi á Íslandi eru til dæmis jaðrakan, svanir, lóuþræll, stelkur, óðinshani, keldusvín, bleshæna og endur (buslendur eða og kafendur). 

Votlendi er mikilvægt búsvæði fugla, smádýra og plantna, og fjölmargar tegundir grasa festa rætur þar. Þrátt fyrir þetta hefur votlendi víða verið framræst, sem hefur neikvæð áhrif á plöntu- og dýralíf. Talið er að endurheimt votlendis sé mikilvægur þáttur í því að draga úr losun kolefnis enda votlendi geymir mikið af því. Losun kolefnis úr framræstu landi gæti þó verið ofmetin.  

Frá um 1945-1985 voru margir skurðir grafnir á Íslandi og votlendi þurrkað upp. 

Votlendissvæði á landi á Íslandi þökti um 7.800 ferkílómetra árið 2019. Þeim er skipt upp í 14 vistgerðir sem hver um sig hefur sín sérkenni.

## Myndir

Moss (Iceland) 01.jpg|Mosinn dýjahnappur setur eiturgrænan svip á landslag nærri vatnsuppsprettum og er sérstaklega áberandi til fjalla. Dýjavist er sú minnsta af fjórtán skilgreindum votlendissvistgerðum á Íslandi.
Eriophorum angustifolium (Hengladalir)01(js).jpg|Líklega tengja margir hvítan topp klófífunnar við votlendi eða blauta skó. Myndin er af Hengli.
Héradsflói.JPG|Við ósa Lagarfljóts í Héraðsflóa er starungsflóavist, sjaldgæf vistgerð sem er sérstaklega vernduð með Bernarsamningnum 2014.


## Tengt efni
*Ramsar-sáttmálinn
*Bernarsamningurinn um vernd villtra dýra, plantna og vistgerða í Evrópu

## Tilvísanir
Tottenham

**Tottenham** er hverfi í borgarhlutanum Haringey í London, Englandi, rúmlega 10km norðan við Charing Cross. Til eru heimildir um byggð þar frá miðöldum. Herragarðurinn Bruce Castle var líklega fyrst reistur á 15. öld skömmu eftir að þrír hlutar jarðarinnar urðu allir eign sömu fjölskyldu. Á síðari hluta 19. aldar varð þorpið í vaxandi mæli úthverfi London og var formlega skilgreint sem þéttbýlissvæði árið 1894. Árið 1934 varð það sérstakur borgarhluti en 1965 sameinaðist það borgarhlutunum Wood Green og Hornsey innan nýja borgarhlutans Haringey. 

Tottenham er heimahverfi knattspyrnuliðsins Tottenham Hotspur F.C..
Svartjörð

**Svartjörð** (fræðiheiti *Histic Andosol*)  er jarðvegsgerð sem svipar til mójarðar en þó með minna af lífrænum efnum en mójörð. Svartjörð finnst þar sem áfok er of mikið til að mójörð geti myndast eða þar sem jarðvegurinn er þannig ræstur fram að þar getur safnast minna af lífrænum efnum.
Blautjörð

**Blautjörð** (fræðiheiti *hydric andosol*)  er jarðvegsgerð sem einkennir votlendi þar sem áfok er hlutfallslega mikið eins og til dæmis á Hálendinu. Þessi jarðvegsgerð er mjög algeng.
Frumjörð

**Frumjörð** (fræðiheiti *Vitrisol*) er jarðvegsgerð sem einkennir auðnir. Í frumjörð er lítið af lífrænum efnum og oftast lítið af leirsteindum. Frumjörðin er sendin (sandur) eða er melar þar sem er  jarðvegslag neðan yfirborðs.
Brúnjörð

**Brúnjörð** (fræðiheiti *Brown Andosol*) er jarðvegsgerð sem einkennist af þurrlendi. Í brúnjörð er oft mikið af allófan og járnhýdríti og öskulög geta verið áberandi en þar sem mikið áfok er þá er lítið af leir en mikið af lítið veðruðu gjóskugleri. Mikið magn lífrænna efna getur verið í brúnjörð.
Bergjörð

**Bergjörð** (fræðiheiti: *Leptosol*) er jarðvegsgerð sem einkennist af þunnum og grýttum jarðvegi í hraunum og skriðum þar sem lítið er um fíngerð jarðvegsefni.  Bergjörð er ófrjó og er helst í hraunum og urðarskriðum.  Hún getur þróast í sandjörð ef áfokssandur safnast á hana og í brúnjörð þegar og ef gróður nemur þar land.

## Tilvísanir
Bas van Fraassen

**Bastiaan Cornelis van Fraassen** (fæddur 5. apríl 1941 í Goes Hollandi) er prófessor við San Francisco-háskóla þar sem hann kennir áfanga í vísindaheimspeki, rökgreiningarheimspeki og í notkun módela í vísindalegri nálgun. Hann hefur áður kennt við meðal annars Yale og Princeton-háskóla. Bas van Frassen er upphafsmaður hugtaksins „uppbyggileg raunhyggja“ sem hann kynnti í bók sinni frá 1980 *The Scientific Image,* þar sem hann færir rök fyrir efasemdahyggju gagnvart raunveruleika eininga sem ekki er hægt að sjá. Van Fraassen er með BA-gráðu frá Alberta-háskóla ásamt MA- og doktors gráðum frá Pittsburgh-háskóla.

## Nokkur verk Bas van Fraassen
* *Scientific Representation: Paradoxes of Perspective*, OUP, 2008.
* *Possibilities and Paradox* (with JC Beall), OUP, 2003.
* *The Empirical Stance*, Yale University Press, 2002.
* *Quantum Mechanics: An Empiricist View*, Oxford University Press, 1991.
* *Laws and Symmetry*, Oxford University Press 1989.
* *The Scientific Image*, Oxford University Press 1980.
* *Derivation and Counterexample: An Introduction to Philosophical Logic* (with Karel Lambert), Dickenson Publishing Company, Inc. 1972.
* *Formal Semantics and Logic*, Macmillan, New York 1971
* *An Introduction to the Philosophy of Time and Space*, Random House, New York 1970.

## Tilvísanir


## Heimildir
* 

## Tenglar
* Heimasíða Bas van Fraassen hjá Princeton
* Heimasíða Bas van Fraassen hjá San Francisco Háskóla
*
Halldór Ásgeirsson

**Halldór Ásgeirsson** (fæddur í Reykjavík árið 1956) er íslenskur myndlistarmaður. Hann stundaði nám við háskólann í París á 8. áratug og 9. áratug 20. aldar. Frá upphafi hefur hann unnið með fjögur aðalefni sem eru jörð, vatn, loft og eldur. Verkin hans felast í kvikmyndum, ljóðum, veggmyndum, sýningum og uppsettum hlutum, bæði innandyra og utandyra. Halldór hefur haldið sýningar víða um heim og búið í Japan hluta af ári. Þema verka hans eru oft byggðar á náttúrulegum eiginleikum landsins eins og eldgos. Til dæmis árið 1992 fór Halldór að logsjóða hraungrjót og bjó til glös úr þeim. Eftir að hafa unnið með glös úr hrauni fór Halldór að vinna með tónlistarmönnum eins og CAPUT Ensemble hljómsveitinni.

**Vinnubrögð Halldórs Ásgeirssonar**
Halldór Ásgeirsson hefur verið með gjörninga. Til dæmis var hann með gjörning þar sem hann bræddi fimm hraunsteina ofan í jörðu. Þessir steinar komu fimm mismunandi löndum; Frakklandi, Ítalíu, Japan, Kína og Íslandi. Í garðinum þar sem Halldór Ásgeirsson var með gjörninginn hafði hann málað graffítiljóð með stafrófum þjóðanna sem steinarnir koma frá. Meiningin á bak við gjörninginn er sú að maðurinn og hans eðli er sprottin upp úr sömu rót eins og kvika úr iðrum jarðar. 

## Tilvísanir
Jerusalem (hljómsveit)

**Jerusalem** er sænsk kristileg rokkhljómsveit stofnuð 1975 og spilar enn þann dag í dag en þó í mun minni mæli. Meðlimirnir í Jerusalem voru mjög gagnrýndir fyrir að stofna þessa hljómsveit og töldu flestir að þetta væri ekki eitthvað sem ætti ekki heima í kirkjum. Sítt hár og reyksprengjur voru einfaldlega of mikið fyrir kristna fólkið í Svíþjóð. Þótt þeir boðuðu boðskap Jesú með tónlist sagði fólk að það væri djöflalegt að spila rokk. Meðlimirnir í Jerusalem trúðu á þá aðferð að kristið rokk væri leiðin til þess að ná til unga fólksins. Þó fyrsta plata Jerusalem hafi selst í tuttugu þúsund eintökum á sex mánuðum náðu þeir ekki miklum vinsældum fyrr en þeir gáfu út þriðju plötuna sína *The Warrior* sem náði miklum vinsældum í Svíþjóð, Evrópu, Bandaríkjunum og Kanada. Eftir útgáfuna á þeirri plötu fóru þeir í tónleikaferð um Bandaríkin og Kanada þar sem þeir slógu í gegn.

## Tilvísanir
Alive Festival

**Alive Festival** er kristin tónlistarhátíð sem spilar bara kristna tónlist eins og kristilegt rokk. Hátíðin hefur verið haldin frá 1988 og er haldin seint í júní. Hún er staðsett í Atwoot Lake Park í Mineral-borg í Ohio fylki.

## Tilvísanir
Creation Festival

**Creation Festival** er kristin tónlistarhátíð sem er ein af þeim elstu sem til eru. Hún hefur verið haldin frá árinu 1979 og hefur hýst marga af þekktustu kristnu rokkhljómsveitunum. Fyrsta árið var hátíðin haldin í Lancester í Pennsylvaníu í Bandaríkjunum en þá kom Billy Graham sem er einn að meðlimum The Crusaders sem voru frumkvöðlar í kristilegu rokki.

## Tilvísanir
Frans 1.

**Frans 1.** getur átt við eftirfarandi:

* Frans 1. Frakkakonung 
* Frans 1., keisara hins Heilaga rómverska ríkis
* Frans 2., keisara hins Heilaga rómverska ríkis, sem síðar varð keisari austurríska keisaradæmisins sem Frans 1.
* Frans páfa
Erlingur Jón Valgarðsson

**Erlingur Jón Valgarðsson** (fæddur 1961) er íslenskur myndlistarmaður. 

## Nám
Hann fæddist á Akureyri árið 1961 og sótti námskeið hjá Myndmenntaskólanum á Akureyri árið 1980. Eftir það hélt hann til náms í Svíþjóð þar sem hann stundaði nám í málun hjá listamanninum Rafael Lopes í Falun, Svíðþjóð árið 1988. Á árunum 1989–1990 stundaði hann svo listnám við Haraldsboskolan í Falun.
Hildur Yeoman

**Hildur Björk Yeoman** (fædd 6. desember 1983) er íslenskur myndlistamaður og fatahönnuður. Hún er fædd og starfandi í Reykjavík. Hún lærði í Listaskóla Íslands á árunum 2003 til 2006 og tók ár úti í listaskóla Berlínar árið 2005. Hildur var starfsnemi í fatahönnun hjá Jonathan Saunder í London í sex mánuði og tvo mánuði hjá Yazbukey í París. Hildur byrjaði að kenna við Listaháskóla Íslands 2008, þar sem hún starfar nú. 

## Vinna
Hildur notast við ýmsar leiðir til að skapa verk og tvinnar hún mismunandi vinnuaðferðir saman, allt frá vatnslitum í að sauma í myndir. Teikningar þó númer eitt, tvö og þrjú hjá Hildi og kemur það að í öllum hennar verkum, mynd- eða hönnunarverk.

Hönnunaraðferð Hildar er ekki alltaf hin sama, en hún hannar fyrir Thelma design, Lascivious og Nikita, og breytast því aðferðir hennar eftir því. Þar má segja að Thelma design notist við innblástur frá Marilyn Monroe og Carla Bruni en Nikita er meira teknó. 

## Sýningar
* 2010 Kling og bang, ásamt Sögu Sig; ljósmyndara, sýning sem kallaðist Garden of enchantment.
* 2009 Vesturveggur, Seyðisfirði. „Heaven and hell are just one breath away“
* 2008 KRONKRON concept store, „Leda and the swan“, „The girls“ og „The Goddess“
* 2008 Thelma-design atelier, „The Muse“

## Heimildir
*
Eyjabakkar

**Eyjabakkar** eru gróið votlendissvæði á flata upp af Fljótsdal og framan við jökulsporð Eyjabakkajökuls í um 640 metra hæð yfir sjávarmáli. Jökulsá í Fljótsdal kvíslast um svæðið og fellur svo um Eyjabakkafoss niður í Fljótsdal. Á Eyjabökkum er stórt varpland heiðagæsa og þar er samfelld gróðurheild sjaldgæft er í svo mikilli hæð yfir sjávarmáli. Ramsar-samþykktin nær nú yfir svæði og er það hluti af Vatnajökulsþjóðgarði. Undir lok 20. aldar stóð til að virkja Jökulsá á Fljótsdal í svonefndri Fljótsdalsvirkjun með stíflu við Eyjabakkafoss sem hefði sökkt Eyjabökkum undir uppistöðulón. Markmið þeirrar framkvæmdar hefði verið að sjá álveri sem þó stóð til að reisa á vegum Norsk Hydro við Reyðarfjörð fyrir raforku. Framkvæmdin varð mjög umdeild vegna væntanlegra umhverfisáhrifa hennar og ýmis samtök náttúruverndarsinna lýstu yfir harðri andstöðu við virkjunina. Þáverandi umhverfisráðherra, Siv Friðleifsdóttir, neitaði þó að stöðva framkvæmdina og lýsti því yfir að hún væri ekki „bergnumin yfir Eyjabökkum“.

Þó að öll tilskilin leyfi hafi legið fyrir varð þó ekkert af byggingu Fljótsdalsvirkjunar þar sem hún var ekki nægjanlega stór til að standa undir orkuþörf vegna álversins eftir að ákveðið var að stefna að stærri verksmiðju. Í staðinn var ráðist í gerð Kárahnjúkavirkjunar sem meðal annars felur í sér stíflu í Jökulsá í Fljótsdal fyrir neðan Eyjabakkafoss og 1 km2 lón sem gengur þó ekki inn á hina eiginlegu Eyjabakka.

## Heimildir
Larry Norman

**Larry Norman** (8. apríl 1947 – 24. febrúar 2008) var einn af fyrstu kristilegu rokktónlistarmönnunum. Hann er líka oft kallaður faðir kristilegrar rokktónlistar en nú á hans seinni árum afi hennar. Norman sagði að þegar hann var lítill hefði pabbi hanns bannað honum að hlusta á útvarpið og sagt að sonur sinn skyldi sko ekki verða neinn Elvis Presley. „Ég þoli ekki rokktónlist, hún fjallar bara um einn hlut!“. „Um hvað fjallar hún pabbi?“ spurði strákur. „Uhh.....rómatík“. Hann mótmælti skoðun íhaldssamra kristilegra einstaklinga er hann gaf út plötuna *Upon This Rock*. Lag hans „Why Should the Devil Have All the Good Music“ lýsir vel skoðun hans á tónlistinni 

## Tilvísanir
Tijuca-skógurinn

**Tijuca-skógurinn** (portúgalska: *Florensa da Tijuca*) er regnskógur í fjöllum og hæðum í borginni Rio de Janeiro í Brasilíu. Skógurinn er stærsti skógur jarðar sem er innan borgarmarka og hann nær yfir 32&nbsp;km² svæði. Tvö borgarhverfi við rætur Tijuca skógarins eru kennd við hann, það eru hverfin Tijuca og Barra da Tijuca. 

Í  Tijuca skóginum eru mörg hundruðir tegunda jurta og dýra sem sum hver eru í útrýmingarhættu og finnast aðeins í regnskógum við Atlantshafið. Á þessu svæði var til forna skógur en hann var höggvinn og þarna voru kaffiplantekrur. Skóginum var hins vegar plantað að nýju á seinni hluta 19. aldar til að vernda vatnsból Ríóborgar. Brasilíski keisarinn  Dom Pedro II lét  1861 planta bæði innlendum og erlendum trjám í það sem áður var kaffiplantekra.  Í Tijuca skóginum er favelan Mata Machado og þeir sem þar búa eru flestir afkomendur þeirra sem fluttust á svæðið um 1930 til að planta skóginum að nýju. Árið 1961 var Tijuca skógurinn gerður að þjóðgarði. Í skóginum er meðal annars risastór Kriststytta efst á  Corcovado fjallinu. Í skóginum eru þekktur foss  Cascatinha fossinn og  Mayrink kapellan með veggmyndum eftir Cândido Portinari og þar er einnig útsýnisstaður í pagóðustíl sem kallast Vista Chinesa  og þar er tröllvaxið garðborð úr granít sem kallast Mesa do Imperador og margir tignarlegir fjallstindar eins og Pedra da Gávea.

## Tenglar

* Virtual Pic-Tour through the "jungle" @ The Rio de Janeiro Photo Guide
Annattó

**Annattó**, **bixín** eða **roðafræ**, er litarefni og krydd sem unnið er úr fræjum  annattótrésins (fræðiheiti: *Bixa orellana*) sem vex í  hitabeltinu eða heittempraða beltinu í Nýja heiminum. Úr fræjunum er unnið gult eða appelsínugult litarefni sem bæði er notað til að krydda mat og lita. Fræin ilma eins og  pipar og múskat og bragð þeirra er sætt og piparkennt hnetubragð. Litarefnið er notað til að lita ost og feitmeti eins og smjör og smjörlíki. Annattó er einnig notað til að lita hrísgrjón, sinnep, bakstur, krydd, kartöflur, snakk morgunkorn og reyktan fisk. Það getur valdið ofnæmi.

Frumbyggjar Ameríku notuðu annattó til að mála andlit og líkama og sem varalit. Annattótré var því stundum kallað varalitatré.

Annattó, bixín, norbixín er aukefni í matvælum með  númerið E 160b.
Pax Britannica

**Pax Britannica** eða hinn breski friður  er kallaður eftir Pax Romana og er friðartímabil í Evrópu og annars staðar í heiminum  um einnar aldar skeið eða á tímabillinu 1815-1914. Á þessum tíma réði Breska heimsveldið flestum helstu siglingaleiðum og hélt úti öflugum sjóher. Frá lokum Napóleonstríðanna árið 1815 til fyrri heimstyrjaldarinnar árið 1914 var forræði Bretaveldis í heimsmálum þar sem allt miðaði að því að halda valdajafnvægi. Breska heimsveldið var á þessum tíma stærsta heimsveldi allra tíma. Á þessum friðartíma gat það bælt niður sjórán og þrælahald. En þó friður hafi ríkt á siglingaleiðum þá voru ýmis stríð háð á landi. 

Þegar sú valdaskipun sem komið hafði verið á í Evrópu með Vínarfundinum árið 1815 fór að riðlast þá gróf það undan Pax Britannica. Ottómanveldið brotnaði niður og það leiddi til Krímstríðsins og síðar til nýrra þjóðríkja á Ítalíu og í Þýskalandi, japanska keisaradæmisins og Bandaríkja Norður-Ameríku.
Sæunn Jónsdóttir

**Sæunn Jónsdóttir** (fædd um 1790 á Geitaskarði í Langadal, dáin 28. maí 1862 í Víðidalstungu) var íslensk vinnukona sem talaði sitt eigið tungumál sem var kallað „Sæunnarmál.“ Hún var dóttir Ingveldar Sigurðardóttur en talið var að Sæunn hafi verið rangfeðruð. Séra Þorlákur Magnússon, sem var prestur í Þingeyraklaustursprestkalli og systursonur Bjarna landlæknis, dvaldi á Geitaskarði eftir að hafa þurft að segja af sér embætti vegna sjónleysis og var hann sagður faðir Sæunnar. Hann gifti Ingveldi Sigurðardóttur og Jóni Gíslasyni og skömmu síðar fluttust þau hjón að Illugastöðum á Vatnsnesi. Saman eignuðust þau fimm börn og ólu einnig upp eitt stúlkubarn sem var bróðurdóttir Jóns Gíslasonar. Hún hét Ingibjörg og var litlu yngri en Sæunn. Á Illugastöðum átti Sæunn góða æsku. Hún fluttist svo til Ingibjargar uppeldissystur sinnar og manns hennar á Þorkelshóli í Víðidal, var þar vinnukona alla ævi og giftist aldrei.

## Um Sæunnarmál
Sæunn talaði lítið fyrr en hún var á sjöunda ári en þá fór hún að tala furðulegt mál sem hún skapaði sjálf. Það þróaðist með árunum og þegar hún var á tíunda ári var hún altalandi en íslensku talaði hún aldrei og skildi hana illa. Ýmis dæmi eru þekkt um slíkt tungutal en sjaldgæft að fólk tali ekkert annað mál en það sem það býr sér til. Málið hljómaði eins og algjört babl. Til dæmis hét Guð *Iffa* og englar hétu *Iffa ku-ku* á þessu furðulega máli. Börnin sem léku við Sæunni áttu auðveldara með að skilja mál hennar en foreldrar hennar en Sæunn notaði bendingar og látbragð til þess að foreldrarnir gætu skilið hana. Sæunn var sögð vel gefin og minnisgóð. Hún var trúrækin en fékk ekki að fermast fyrr en hún var komin á 28. aldursár og svaraði þá bróðir hennar spurningum prestsins fyrir hana. Það var Geir Vídalín biskup sem leyfði ferminguna eftir að hann fékk langt bréf frá séra Sæmundi Oddsyni á Tjörn.

Sæunnarmál varð þekkt út fyrir landsteinana og voru skrifaðar tvær greinar um Sæunni og tungutak hennar í blöð í Danmörku. Svo virðist vera sem í málinu hafi einungis verið nafnorð, lýsingarorð, sagnorð og töluorð, en engin fornöfn og engar beygingar voru notaðar. Sæunn notaði tvö ólík sagnorð um sama hlut, eftir því hvort setningin var jákvæð eða neikvæð, í stað þess að nota orð sem samsvaraði ekki. Sum orð í Sæunnarmáli voru eins og afbökun á íslenskum orðum (fiskur var til dæmis fikk) en önnur algjörlega óskyld.

## Orð og setningar í Sæunnarmál
Baldvin Arason, sonur uppeldissystur Sæunnar, skráði niður slatta of orðum og setningum sem voru í Sæunnarmál, meðal annars:

: Iff-iff = ljós
: Iffa-umha úfa-hara = sólin
: Ho-fakk = nótt
: Úfa-hara ho-fakk = tunglið
: Úta-da-da ho-dakk = stjörnurnar

## Tilvísanir


## Heimildir
*  Morgunblaðið, 6. júní 1983.
*  Tíminn, 16. júlí 1988.
Pax Americana

**Pax Americana** eða hinn bandaríski friður er hugtak sem er notað til að lýsa tímabili á Vesturhveli jarðar þar sem friður ríkti, friður sem stafaði af ægivaldi Bandaríkjanna, sérstaklega er átt við tímabil frá lokum síðari heimstyrjaldarinnar árið 1945. Hugtakið Pax Americana hefur einnig verið notað til að lýsa veldi Bandaríkjanna bæði efnahagslegu og hvað varðar hernaðarmátt. Hugtakið vísar til hugtaksins Pax Romana eða Rómarfriðs, sem var þvingaður friður komið á og viðhaldið með rómversku vopnavaldi á síðari hluta 1. aldar f.Kr. Ýmislegt bendir til að ægivald Bandaríkjanna sé að líða undir lok.

## Heimild
* Jón Ormur Halldórsson, „Rökkurtími risaveldis“, ''Fréttablaðið'' 13. desember 2012
Sauðasalan til Bretlands

**Sauðasalan til Bretlands** eru viðskipti með sauðfé á fæti sem stóðu yfir frá síðustu áratugum 19. aldar og til ársins 1896. Sauðfé á Íslandi var rekið til skips sem sigldu til Bretlands og þaðan til slátrunar. Bændur fengu miklu betra verð  fyrir sauðfé í þessum viðskiptum en áður hafði tíðkast og þeir fengu greitt í peningum en áður höfðu bændur eingöngu haft val um að leggja inn vörur hjá kaupmönnum og taka þar út í staðinn. Sauðasalan var á tímabili mjög umfangsmikil, eitt árið voru sent úr landi 80 þúsund fjár. Sauðasalan hafði mikil áhrif á íslenskt samfélag og er stofnun kaupfélaga rakin til hennar. Lög sem sett voru í Bretlandi árið 1896 bundu endi á þessa sölu og olli það kreppu í landbúnaði á Íslandi. Einn af umsvifameiri kaupmönnum með íslenskt sauðfé var Daninn Louis Zöllner.

## Heimildir
* Sveinbjörn Blöndal, „Sauðasalan til Bretlands“ (ritdómur) ''Morgunblaðið'', 257. tölublað - II (17.11.1982), blaðsíða 60
* Nýir fjárkaupmenn, Bjarki, 24. tölublað (16.06.1900), Blaðsíða 95
Japanska keisaradæmið

**Japanska keisaradæmið**  (大日本帝國) var keisaraveldi og heimsveldi sem stóð yfir frá 3. janúar 1868 og þar til stjórnarskrá Japans tók gildi eftir seinni heimstyrjöldina þann 3. maí 1947.
VR

**VR** er stærsta stéttarfélag Íslands með tæplega 29.000 félagsmenn á árinu 2011. Félagið var stofnað sem **Verzlunarmannafélag Reykjavíkur** árið 1891, þá sem félag bæði atvinnurekenda og launþega í verslunarstétt en frá árinu 1955 hafa einungis launþegar verið félagsmenn. Núverandi nafn félagsins var tekið upp árið 2006 eftir að félagið hafði sameinast fleiri stéttarfélögum utan Reykjavíkur.

Formaður VR er Halla Gunnarsdóttir.

## Heimildir

## Tenglar
* Heimasíða VR
Ístak

**Ístak** er íslenskt fyritæki sem starfar í byggingariðnaði. Árið 2013 bárust fréttir um að E. Pihl & Sön, eigandi Ístaks ætti í fjárhagserfiðleikum.

## Tilvísanir


## Tenglar
* Vefur Ístaks
Tvöfaldur vegur

**Tvöfaldur vegur** kallast vegur þar sem akstursáttir eru aðskildar með umferðareyju. Slíkum vegum svipar oft til hraðbrauta en geta ólikt þeim notast við hefðbundin gatnamót og hafa því lægri hámarkshraða. Þar að auki gilda rýmri reglur um notkun vegriða og breidd vegaxla.

Tvöfaldir vegir eru yfirleitt með tvær akreinar í báðar áttir, en geta verið fleiri þar sem umferð er mikil. Vegur með eina akrein í aðra áttina telst einnig tvöfaldur svo fremi sem akstursáttir eru aðskildar. 

Á Íslandi er venjan að tvær nýjar akreinar eru lagðar við hlið einfalds vegar. Oft er haft tvöfalt hringtorg á vegamótum þar til hægt er að ráðast í byggingu mislægra gatnamóta. Hámarkshraði er gjarnan 90 kílómetrar á klukkustund. Lengsti tvöfaldi vegkafli á Íslandi er Reykjanesbraut milli Straumsvíkur og Njarðvíkur, og er hann að öllu laus við hringtorg og umferðarljós. Vesturlandsvegur er nú að mestu tvöfaldur um Reykjavík og Mosfellsbæ. Unnið er að tvöföldun Suðurlandsvegar milli Reykjavíkur og Selfoss.

## Tengt efni
* Hraðbraut
Ópíumstríðin

**Ópíumstríðin** skiptast í Fyrra ópíumstríðið  frá 1839 til 1842 og Seinna ópíumstríðið milli 1856 til 1860. Þessi stríð voru viðskiptadeilur milli kínverskra stjórnvalda sem störfuðu fyrir Tjingveldið og  Breska heimsveldisins og tengdust innflutningi á ópíum til Kína.

Ópíum hafði verið þekkt í Kína frá 7. öld og notað til lækninga meðal annars sem deyfilyf. Um miðja 17. öld var byrjað að blanda tóbaki og ópíum saman og ópíum var reykt en ekki tekið inn eins og áður. Breskir kaupmenn fluttu gríðarlegt magn af ópíum til Kína og innflutningur óx mikið á 18. öld. Árið 1729 voru fluttar til Kína 200 kistur af ópíum en árið 1790 voru fluttar þangað árlega 4000 kistur eða 256 tonn af ópíum. Árið 1858 hafði ópíumsala breskra kaupmanna aukist í 70000 kistur (4480 tonn) sem er svipað og framleitt var af ópíum í heiminum í kringum árið 2000.
Ayurveda

**Ayurveda** eru óhefðbundnar lækningar sem eiga rætur sínar að rekja til Indlands. 

Samkvæmt Ayurvedakenningunum eru fimm kraftar að verki í einstaklingnum „prakriti“ sem séu þeir sömu og í náttúrunni: ljósvakinn, loft, vatn, eldur og jörð. Vissir kraftar eigi að geta komið á jafnvægi í einstaklingnum og það sé jafnvægi þeirra sem stuðli að góðri heilsu. Síðan séu þættir sem hafi lífeðlisfræðileg áhrif á þessa frumkrafta.

Nafnið er komið úr sanskrít og er samsett af orðunum „ayur“ sem þýðir „líf“ og „veda“ sem þýðir „vísindi eða þekking“. Til eru sögulegar heimildir um kerfið í fornum ritum sem kölluð eru einu nafni Veda-ritin.

Ayurveda telst til gervivísinda. Nokkurt magn Ayurveda-náttúrulyfja inniheldur þungmálma.

## Tilvísanir
Farsi

**Farsi** (franska: *farce* „fylling“) er gamanleikrit þar sem söguþráðurinn einkennist af óvæntum uppákomum, misskilningi, orðaleikjum og ýktum persónum sem farast á mis í hröðum skiptingum. Í farsa er sögusviðið oft það sama allt leikritið í gegn.

Upphaflega var hugtakið notað á miðöldum yfir orð og setningar á frönsku sem skotið var inn í messur á latínu. Síðar var tekið að nota þetta orð yfir stutta gamanleiki sem komu inn í trúarleikrit og voru gjarnan stuttir einleikir eða samtal tveggja persóna. Sem sjálfstæð grein varð farsinn til á 17. öld, einkum í meðförum Moliéres sem skrifaði gamanleikrit ætluð alþýðunni undir áhrifum frá ítalska gamanleiknum. Á þeim tíma varð farsinn þriðja grein leikhússins, tengd alþýðu manna, meðan harmleikurinn tengdist aðlinum og gamanleikurinn borgarastéttinni. Á 19. öld blandast farsinn við aðrar greinar gamanleiks eins og óperettuna, vaudeville og revíu. Í upphafi 20. aldar varð farsinn svo fyrir áhrifum frá kvikmyndum og síðan sjónvarpi. Greinin gekk í gegnum ákveðið blómaskeið í Bretlandi eftir Síðari heimsstyrjöld.
Berlínarráðstefnan

**Berlínarráðstefnan** eða Kongóráðstefnan er ráðstefna sem haldin var í Berlín 1884-85 til að  setja reglur um nýlenduvæðingu og verslun Evrópumanna í Afríku. Stórveldi Evrópu höfðu á þessum tíma mikinn áhuga á að koma sér upp nýlendum í Afríku og því var haldin alþjóðleg ráðstefna undir merkjum mannúðarsjónarmiða og velvilja til íbúa í Afríku. Þessi lönd sendu fulltrúa á ráðstefnuna: Þýskaland, Austurríki-Ungverjaland, Belgía, Danmörk, Frakkland, Bretland, Ítalía, Niðurlönd, Portúgal, Rússland, Spánn, Svíþjóð-Noregur, Tyrkjaveldi og Bandaríki Norður-Ameríku.  Ráðstefnan var í Berlín 15. nóvember 1884 og eftir miklar samningaumræður skrifuðu fulltrúar allra landanna sem voru á ráðstefnunni undir samkomulag  26. febrúar 1885.
Trans (raftónlist)

**Trans** er undirgrein í raftónlistar og kom fram í byrjun 10. áratugarins í Þýskalandi. Tónlistin er gerð út frá hljóðgervli en það sem gerir trans einstakt er takturinn/flutningshraðinn í tónlistinni. Flutningshraðinn flakkar á milli 120 til 160 bpm (slög á mínútu). Tónlistin inniheldur helling af flóknum hljóðum, eins og Hústónlist og elektró en trans er lagrænna og framsæknara meðan takturinn er sá sami. 

Fyrstu tvö lögin sem eiga að hafa verið byrjunin á trance eru „Age of Love“ eftir Age of Love og Dance 2 Trance „We Came in Peace“. Vinsæl trance tónlist í nútímanum eru Ferry Corsten, System F, Gouryella,Paul van Dyk, Armin van Buuren, Deadmau5 og Kaskade's music.

## Undirstefnur
Progressive Trance er danstónlist sem byrjar tónlistina á því að byggjast lengi upp, svo brestur það og oft kemur einhver hápunktur. Lögin eru yfirleitt 8-9 mínútur á lengd. Progressive-tónlist hefur ekki alltaf nákvæmlega sömu byggingu á lögum en þetta er vinsælasta uppbyggingin. Það sem aðskilur progressive trance við venjulega progressive-hljóð er takturinn sem er venjulega 120-135 bpm.

Uplifting trance er danstónlist þar sem notaðir eru hlýr lagrænn hljóðgervill. Takturinn er yfirleitt 137-140 slög á mínútu. Lögin eru venjúlega 7-9 mínútna löng og vilja fela sig yfirleitt í lagrænt hrun í miðju laginu, sem leiðir svo í algjöra sæluvímu sprengingu í enda lagsins. Uplifting trance er talið hafa tón sem er léttari en aðrar undirgreinar transtónlistarinnar. Vinsælir plötusnúðar, sem spila *Uplifting trance* eru Manual Le Saux, Sebastian Brandt, Arctic Moon og Daniel Kandi. 

Júrótrans kom út frá Harðtrans og Júrótrans tónlist og var mjög vinsæl á árunum 1998 til 2000. Flutningshraðinn er í kringum 140-145 bpm, bassinn er venjulega mjög þungur, mörg hrun eru í laginu og oft eru notaðar kvennmanns söngraddir. Euro trance er náskilið Uplifting trance og oft ruglað saman við Vocal trance því að það er sungið í lögunum. Munurinn er sá að Euro trance lög eru lýst sem miklu ákafari texti og meiri upptakur, svipuð lýsing og á tribal trance. Frægustu Euro trance tónlistarmennirnir eru Cascada, DJ Sammy, Groove Coverage og Special D.

Goa trance eiga rætur að rekja til iðnaðar, sýru trance og indjána. Þessi undirgrein transtónlistarinnar kom fyrst fram í kringum árið 1990. Nafnið Goa trance kemur frá bænum Goa sem er staðsett á Indlandi. Hljóðin í *Goa trance* eru undir áhrifum austurlenskrar tónlistar og það er það mikilvægasta sem aðskilur Goa trance frá öðrum undirgreinum transtónslistar. 

Pshycadelic trance er mest skylt Goa trance og einnig suomisaundi, darkspy, psycore, psybreaks og psybient.

## Tilvísanir


## Tenglar
* http://www.trancetogether.com/trance/uplifting-trance 
* http://rateyourmusic.com/genre/Euro-Trance/
Windows 3.1x

**Windows 3.1x** er röð myndrænna notendaskila (skelja) fyrir einkatölvur sem búnar voru 16-bita útgáfu af stýrikerfinu MS-DOS. Hvorki eru neinar af þessum skeljum (né MS-DOS) lengur studdar, aðeins nýrri útgáfur af Windows, sem eru ekki skeljar ofan á MS-DOS. Skelin var þróuð af Microsoft sem arftaki notendaskilanna Windows 3.0 og sett á markað 6. apríl árið 1992 (sala á henni hófst raunar nokkrum vikum fyrr). Fyrsta útgáfan var Windows 3.1 og í kjölfarið fylgdu Windows 3.1 fyrir Mið- og Austur-Evrópu (með stuðningi fyrir kýrillískt letur) og Windows 3.1J (með stuðningi fyrir japönsku) og sérútgáfan Modular Windows fyrir Tandy Video Information System. Netútgáfa Windows 3.1, Windows for Workgroups 3.1 kom út í október 1992. Hún notaðist við SMB-samskiptareglurnar yfir NetBIOS-tengingu. 

Árið 1993 kom út uppfærsla sem var kölluð Windows 3.11. Sama ár kom út útgáfa af Windows 3.11 með stuðningi fyrir einfaldaða kínversku sem var kölluð Windows 3.2. Windows for Workgroups 3.11 kom út 11. ágúst 1993. Skömmu áður hafði Microsoft gefið út nýja 32ja bita netþjónsútgáfu stýrikerfisins með stuðningi fyrir fjölnotendavinnslu, Windows NT.

Stuðningur við Internetið var ekki innbyggður í kerfið fyrr en í ágúst 1994 þegar Microsoft gaf út viðbót fyrir stuðning við TCP/IP-samskiptareglurnar í Windows for Workgroups 3.11. Þessi sama viðbót varð síðar staðalbúnaður í Windows 95 sem tók við af Windows 3.1x-línunni árið 1995.
Oríja

**Oríja** er tungumál sem flokkast til austur-greinar indóarískra mála og er talað af 32 milljónum í Orissa á Austur-Indlandi.

Það er ritað með latínuletri og elstu textar frá 14. öld.
Malæjalam

**Malæjalam** er dravídamál, náskylt tamíl, talað af 36 milljónum á Malabar-ströndinni á Suðvestur-Indlandi.

Það hefur verið ritað með sérstöku stafrófi frá 9. öld og á sér bókmenntahefð frá 13. öld.

Helsti málfræðilegi munurinn á tamíl og malæjalam er að sagnorð beygjast ekki í persónum í malæjalam.

Mikill munur er á talmáli og ritmáli. Enn fremur er mikið af tökuorðum úr sanskrít í málinu, einkum þó ritmálinu.
Brynhildur Þorgeirsdóttir

**Brynhildur Þorgeirsdóttir** (fædd 1. maí 1955) er íslensk myndlistarkona.

Brynhildur fæddist á Hrafnkelsstöðum í Hrunamannahreppi og ólst þar upp en býr nú og starfar í Reykjavík. Hún á fimm systkini, þar af þrjú tengjast myndlist með einhverjum hætti. Hún fór í Myndlista- og handíðaskólann í Reykjavík vegna áhrifa móður sinnar sem vildi að hún yrði kennari við teikningu og þaðan útskrifaðist hún 1978. Hún hefur stundað nám við margar virtar listastofnanir eins og Gerrit Rietveld Academie í Amsterdam frá 1970 – 1980, Orrefors Glass School í Svíþjóð 1980 og California College of Arts and Crafts 1980 – 1982. Einnig hefur hún starfað sem kennari í Myndlistarskóla Reykjavíkur. 

Stíll Brynhildar tengist mikið skúlptúrum og braut hún blað í höggmyndarsögu Íslands með pönkuðum verkum sínum. Hún er þekkt fyrir að nota gadda mikið og hefur oft verið talin herská en segir sjálf „Ég er sveitastúlka. Þótt glerbroddar séu í myndunum eru þeir meinlausir eins og ég sjálf.“ Hún vinnur mikið með gler og sand og hannar ævintýranleg verk útfrá jarðbundnum hlutum eins og landslagi. Einn frægasti skúlptur hennar Landslagsmynd sem var gerður 1997 og stendur í Garðabæ „er dæmi um það hvernig hún notar iðnaðarefni til þess að bergmála náttúruleg form“. En verkið er sett saman til að kalla fram þrjú ákveðin náttúrufyrirbæri; klettavegg, fjallshrygg og fjallgarð. Verkið sjálft er gert úr steinsteypu, gleri og pottjárni.
 
Einnig hefur Brynhildur unnið með innsetningu en þá er átt við „sköpun verks sem áhorfandinn fer inn í. Í stað þess að standa fyrir framan málverk eða ganga kringum höggmynd gengur áhorfandinn inn í umhverfi þar sem líkami hans verður hluti af heildinni“. Árið 2005 gerði Brynhildur einn slíkan innsetning sem kallaðist Myndheimur en þar bjó hún til dularfullt frumlandslag um allt Listasafn Reykjavíkur í Hafnarhúsinu. 

Brynhildur segir að það hafi aldrei þvælst neitt fyrir henni að vera kona en það er akkúrat það viðhorf sem sést í svo mörgum verkum hennar þar sem þau eru kvenleg en unnin útfrá mjög harðgerum, beittum efnum. Hún segir einnig að þegar kemur að kynlífshyggju verkanna er hellingur af „út og inn dæmum“ til dæmis kufungamyndirnar. Viðhorfið og lífstíllinn sem einkennir Brynhildi er mikil frumorka, sköpunargleði og sjálfstæði.  

## Heimildir
* http://brynhildur.com/is/um/menntun/
* http://www.mbl.is/greinasafn/grein/285501/?item_num=211&dags=1996-09-07
* http://www.myndlistaskolinn.is/frettir/brynhildur_thorgeirsdottir_kennari_i_barnadeild_opnar_syningu_i_listasafni_asi
* Brynhildur 2005-1995. Myndheimur. Grafísk hönnun: Ámundi Sigurðsson. Texti: Guðbergur Bergsson. Þýðing: Bernard Srudder. Listasafn Reykjavíkur, Hafnarhús. Vor 2005. 
* Íslensk Listasaga, frá síðari hluta 19. aldar til upphafs 21. aldar. Nýtt málverk, gjörningar og innsetningar. Höfundar: Eva Heisler, Gunnar B. Kvaran, Harpa Þórsdóttir, Jón Proppé. Forlagið.

## Tenglar
* Vefsíða Brynhildar